厭花落
作者：韓偓
朝代：唐

paragraphs: 厭花落，人寂寞。
果樹陰成燕翅齊，西園永日閑高閣。
後堂夾簾愁不卷，低頭悶把衣襟撚。
忽然事到心中來，四肢嬌入茸茸眼。
也曾同在華堂宴，佯佯攏鬢偷迴面。
半醉狂心忍不禁，分明一任傍人見。
書中說却平生事，猶疑未滿情郎意。
錦囊封了又重開，夜深窗下燒紅紙。
紅紙千張言不盡，至誠無語傳心印。
但得鴛鴦枕臂眠，也任時光都一瞬。